section_heading: Prvi svjetski rat
paragraph_text: U siječnju 1916. imenovan je zapovjednikom 25. pričuvne divizije kojom zapovijeda do travnja te godine kada postaje načelnikom stožera 2. armije kojom je zapovijedao Fritz von Below. S mjesta načelnika stožera 2. armije Grünert je smijenjen nakon početka savezničke ofenzive na Sommi, nakon čega preuzima zapovjedništvo nad 3. pješačkom divizijom kojom zapovijeda do rujna 1916. kada postaje zapovjednikom 119. pješačke divizije koja se nalazila na Istočnom bojištu. U svibnju 1917. Grünert je sa 119. divizijom premješten na Zapadno bojište, gdje sudjeluje u Bitci kod Cambraia.